《寄湖南宪请祠叶公》
宋代·张景脩

闻说年来请洞霄，江湖奉使久勤劳。
有神仙处閒方得，用老成时退更高。
借宅但知新种竹，寻真想见旧栽桃。
浮梁居士尘埃甚，须发而今已二毛。

作者简介：张景脩，字敏叔，常州（今属江苏）人。英宗治平四年（一○六七）进士。神宗元丰末知饶州浮梁县（《石林诗话》卷中）。后两为宪漕，五典郡符，历仕神宗、哲宗、徽宗三朝，官终祠部郎中，年七十馀卒。有《张祠部集》，已佚。事见《中吴纪闻》卷三。今录诗二十七首。